SL Uradni list Evropske unije C 267/1

MNENJE št. 2/2013

(v skladu s členom 287(4) PDEU)

o spremenjenem predlogu uredbe Evropskega parlamenta in Sveta o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, ki jih zajema splošni strateški okvir, o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu ter o razveljavitvi Uredbe Sveta (ES) št. 1083/2006

2013/C 267/01

KAZALO

Odstavek Stran Splošna opažanja … 1–2 2 Podrobne pripombe … 3–6 2

RAČUNSKO SODIŠČE EVROPSKE UNIJE JE –

ob upoštevanju Pogodbe o Evropski uniji (PEU), zlasti členov 4, 5 in 17, ter Pogodbe o delovanju Evropske unije (PDEU), zlasti členov 174 do 178, drugega pododstavka člena 287(4) in členov 317, 318 in 322,

ob upoštevanju spremenjenega predloga Komisije z dne 22. aprila 2013 (1),

ob upoštevanju zahteve Evropskega parlamenta za mnenje, ki jo je Sodišče prejelo 3. junija 2013,

ob upoštevanju Mnenja Sodišča št. 7/2011 o predlogu uredbe Evropskega parlamenta in Sveta o nekaterih skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, ki jih zajema splošni strateški okvir, o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu ter o razveljavitvi Uredbe (ES) št. 1083/2006 (2),

ob upoštevanju Mnenja Sodišča št. 9/2012 o predhodnem spremenjenem predlogu uredbe Evropskega parlamenta in Sveta o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, ki jih zajema splošni strateški okvir, o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu ter o razveljavitvi Uredbe Sveta (ES) št. 1083/2006 (3),

ob upoštevanju naslednjega:

(1) Spremenjeni predlog Komisije z dne 22. aprila 2013 za uredbo o skupnih določbah o Evropskem skladu za regionalni razvoj (ESRR), Evropskem socialnem skladu (ESS), Kohezijskem skladu (KS), Evropskem kmetijskem skladu za razvoj podeželja (EKSRP) in Evropskem skladu za pomorstvo in ribištvo (ESPR) določa, da se za ESPR uporabljajo sistemi upravljanja in nadzora, vzpostavljeni v okviru kohezijske politike, in ne sistemi, predvideni za EKSRP, kot je bilo določeno v prvotnem predlogu Komisije (4).

(2) Spremenjeni predlog Komisije z dne 22. aprila 2013 ne uvaja večjih sprememb v zvezi s sistemi upravljanja in nadzora, opredeljenimi v prvotnem predlogu, temveč predlaga, da se struktura upravljanja ESPR namesto z EKSRP uskladi s sistemom upravljanja kohezijske politike.

(3) Sodišče je v svojem Mnenju št. 7/2011 že podrobno izrazilo mnenje o predlogih, tudi tistih, ki se nanašajo na sisteme upravljanja in nadzora, v Mnenju št. 9/2012 pa mnenje o predhodnem spremenjenem predlogu –

SPREJELO NASLEDNJE MNENJE:

Splošna opažanja

1. Sodišče vztraja pri splošnih opažanjih, navedenih v delu I njegovega Mnenja št. 7/2011, ki trenutno niso upoštevana v spremenjenem predlogu Komisije z dne 22. aprila 2013, ter opozarja zlasti na odstavke 22 do 37 tega mnenja. Ti zadevajo skupne ureditve upravljanja in nadzora, ki naj bi po spremembi predloga veljale tudi za ESPR.

2. Sodišče prav tako opaža, da njegove podrobne pripombe iz dela II Mnenja št. 7/2011 in splošna opažanja iz Mnenja št. 9/2012 trenutno niso zajeta v spremenjenem predlogu Komisije z dne 22. aprila 2013, vendar bi jih bilo potrebno upoštevati.

Podrobne pripombe

3. Sodišče je v odstavku 7 svojega Mnenja št. 7/2011 navedlo, da je predlog ustvaril razlikovanje med „skupnimi“ določbami (ki veljajo za vseh pet skladov skupnega strateškega okvira (SSO)) in „splošnimi“ določbami (ki veljajo samo za nekatere od njih: ESRR, ESS in KS). Zaradi tega zakonodajni okvir ni bil skladen in zastavljalo se je vprašanje, ali ne bi bilo bolje splošno uredbo omejiti na tiste določbe, ki se uporabljajo za vseh pet skladov („skupne določbe“), ostale določbe („splošne določbe“) pa zajeti v uredbe, ki veljajo za posamezne sklade.

4. Vendar spremenjen predlog ustvarja še eno kategorijo splošnih določb, ki veljajo za vse sklade razen za EKSRP: drugi del predloga velja za vse sklade SSO, tretji del za ESRR, ESS in KS, večina četrtega dela za ESRR, ESS, KS in ESPR, vendar ne za EKSRP, nekateri elementi četrtega dela pa samo za ESRR, ESS in KS.

5. Člen 117(4) spremenjenega predloga uvaja določbo, da lahko Komisija, kadar skupni znesek podpore za operativni program iz ESPR presega 100 000 000 EUR, zahteva poročilo in mnenje neodvisnega revizijskega organa ter opis sistema upravljanja in nadzora. Kot je bilo že navedeno v delu II Mnenja Sodišča št. 7/2011, bi morala Komisija imeti možnost, da te informacije zahteva za vse operativne programe, neodvisno od zneska podpore EU.

6. Člen 140(1) spremenjenega predloga uvaja določbo, v skladu s katero dejavnosti ESPR, pri katerih skupni upravičeni izdatki ne presegajo 50 000 EUR, niso predmet več kot ene revizije revizijskega organa ali Komisije pred zaključkom vseh zadevnih izdatkov iz člena 131. Kot je bilo že navedeno v delu II Mnenja Sodišča št. 7/2011, ni dokazov, da so operacije z upravičenimi izdatki, manjšimi od 50 000 EUR, manj podvržene napakam kot druge, v uredbi pa bi moralo biti pojasnjeno, kako bo sorazmerni nadzor vplival na vzorčenje, ki ga bodo izvajali revizijski organi.

To mnenje je sprejelo Računsko sodišče v Luxembourgu na svojem zasedanju 18. julija 2013. Za Računsko sodišče Vítor Manuel da SILVA CALDEIRA Predsednik

(1) COM(2013) 246 final z dne 22. aprila 2013.

(2) UL C 47, 17.2.2012, str. 1.

(3) UL C 13, 16.1.2013, str. 1.

(4) COM(2011) 615 final z dne 6. oktobra 2011.